Raši, Richard, poslanec NR SR (2021-10-21):
Ďakujem pekne za slovo. Ešte raz, vážený pán podpredseda Národnej rady, ctené dámy a páni, ako som už povedal, tento návrh zákona navrhujeme ako reakciu na aktuálny stav predpokladaného výrazného zdražovania cien energií. A ten návrh je veľmi jednoduchý a sme presvedčení, poslanci za stranu HLAS – sociálna demokracia, že aj veľmi efektívny, pretože navrhujeme dočasne znížiť daň z pridanej hodnoty na úroveň piatich percent na služby spojené s elektrickou energiou, plynom, parou a teplou vodou a ich predajom, prenosom, distribúciou a dodávkou. Mimoriadne zníženie sadzby dane z pridanej hodnoty by platilo počas celého roka 2022 a následne od 1. januára 2023 by pre tieto služby opakovane platila základná sadzba dane, pokiaľ by Národná rada Slovenskej republiky v priebehu roka 2022 nemala alebo neuznala za potrebné predĺžiť uplatňovanie tejto mimoriadne zníženej sadzby dane z pridanej hodnoty na 5 %. Cena elektriny by sa pre rok 2022 mohla vzhľadom na vývoj cien na komoditných burzách zvýšiť podľa ÚRSO, Úradu pre reguláciu sieťových odvetví, až o 15 %, pri plyne odborníci odhadujú zvýšenie, ktoré by mohlo byť až v objeme 25 až 30 %, a preto prichádza tento návrh zákona, aby sa dôsledkom, ktoré toto zvýšenie cien prinesie, dalo predísť. Finálna podoba cien podľa zverejnených informácií by mala byť predstavená, teda má byť predstavená verejnosti v priebehu novembra 2021 a takýto výrazný skokovitý nárast cien môže tvoriť prekážku obnovy ekonomiky po pandémii a hlavne ešte viac zaťažiť rizikové skupiny obyvateľstva. To, že je to problém, ktorý sa netýka iba Slovenska, ale celej Európy, je aj to, že mnohé iné vlády už začali reagovať, reagujú a prijímajú konkrétne opatrenia, aby sa nárasty tých cien energií nepreniesli v plnej miere na ich obyvateľstvo alebo priemysel. Veľká Británia, teda Spojené kráľovstvo Veľkej Británie, Severného Írska zvažuje pomoc dodávateľom energií, teda finančnú pomoc dodávateľov energií, najmä teda tí, čo dodávajú plyn. Niektoré štáty prijímajú opatrenia na kompenzáciu až trojnásobne vyšších cien pre spotrebiteľov. Francúzsko oznámilo, že uvoľní 580 mil. eur nad rámec pomoci, ktorú dlhodobo potrebuje práve preto, aby skompenzovala nárast účtov za energie. A podporné opatrenia pripravili vlády v Grécku, v Španielsku, hovorí sa, resp. oznámila to aj Česká republika, že dokonca dá nulovú hodnotu DPH. Nakoľko si teda uvedomujeme aj zraniteľnosť spotrebiteľov v súčasnej náročnej ekonomickej situácii, považujeme za potrebné, aby štát niečo urobil, aby štát zasiahol a nespoliehal sa v dnešnej dobe iba na samovoľný vývoj cien trhu, a práve toto zníženie daní z pridanej hodnoty považujeme za účinný a adresný krok na pomoc obyvateľom Slovenskej republiky. Takýmto spôsobom môže štát znížiť konečnú sumu energií v roku 2022, zabrániť, aby spotrebitelia v plnej miere pocítili tento výrazný nárast, ktorý sa očakáva v oblasti energií. A zároveň je tento spôsob efektívny aj v tom, že je veľmi jednoduchý, štát nemusí vynakladať náklady a čas na organizáciu iného typu pomoci a týmto jednoduchým spôsobom bude nárast cien do veľkej miery kompenzovaný. Prijatie tohto zákona považujeme aj za znak istej solidarity s obyvateľmi Slovenskej republiky, pretože si myslíme a sme presvedčení, že nie je obhájiteľné, aby na rastúcich cenách energií a zvyšovaní výdavkov obyvateľstva v konečnom dôsledku zarobil na súčasnej dépeháčke práve štát. Takže, vážený pán podpredseda, tento návrh zákona je v súlade s Ústavou Slovenskej republiky, ústavnými zákonmi aj ostatnými všeobecne záväznými právnymi predpismi Slovenskej republiky, ako aj s medzinárodnými zmluvami a inými medzinárodnými dokumentami, ktorými sme viazaní, ako aj s právom Európskej únie. Ďakujem, pán podpredseda, skončil som.